# Barles

Els barles (llengua txagatai i farsi برلاس Barlās; també apareix com a Berlas o Birlas) foren una tribu mongola més tard turquitzada i esdevinguda una confederació turcomongola nòmada establerta a l'Àsia central amb centre a Kish. Fou la tribu principal de l'imperi timúrida.

## Orígens

Segons la Història Secreta dels Mongols, una obra de poesia èpica del segle xiii escrita en regnat d'Ogodei, els barles tenien el mateix ancestre que els Borjigin (la família de Genguis Kan) i que altres tribus mongoles. El clan dirigent té origen en Qarchar Barlas, el cap d'un dels regiment de Txagatai Khan, que era descendent del llegendari guerrer mongol Bodonchir (Bodon Achir; Bodon'ar Mungqaq), que fou considerat ancestre directe de Genguis Kan.
A causa del seu constant contacte amb la població nativa de l'Àsia central la tribu no sols va adoptar l'islam com a religió, sinó també la llengua txagatai, un llenguatge turc de la branca karluk que estava fortament influït per l'àrab i el persa i que posteriorment va evolucionar cap al modern uzbek.

## Timúrides i Mughals

El conqueridor del segle xiv Tamerlà, fundador de la dinastia timúrida, va néixer en una noble família de la tribu dels barles i la va dirigir des de 1260/1261. Un dels seus descendents, Baber, fou el fundador de l'Imperi Mogol a l'Àsia central i l'Índia.
La tribu Barles en temps de Tamerlà era de costums mongoles i amb nom mongol, però de fet era una tribu turca o totalment turquitzada. La llengua nativa de Timur fou el turc, encara que parlava algo de persa, però no parlava mongol. El seu origen estava en Karaxan Noyan, el cap d'un dels quatre grups militars originals concedits per Genguis Kan al seu fill Txagatai. L'amir dels Barles era amir al-umara del kan Txagatai i dels seus successors, el que el situava en una posició de certa preponderància, que no sabem si es va mantenir al llarg dels anys i subsistia quan Timur era jove, ni tan sols si el càrrec d'amir al-umara fou real i les evidències no acrediten en tot cas la suposada especial importància de la tribu; no es registren matrimonis entre els caps de la tribu i la casa reial genguiskànida de Txagatai. El Muizz al-ansab dona el nom de diversos fills de Karaxar, però només s'atura a donar la línea en cinc d'ells que serien a l'origen dels cinc principals clans: Shirga, Yesunte Mongke, Lala, Ildiz i Ijal. Cap de les línies tenia un predomini especial o funcions determinades i no formaven entitats polítiques o militars separades. Quan Timur era jove el cap de la tribu era Hajji Barles, de la línia de Yesunte Mongke; Timur era de la línia d'Ijal. Els amirs de les cinc línies pel que sabem, actuaven al mateix temps i en general ho feien conjuntament. Els governs i els comandaments passaven d'una línia a altre sense cap disposició especial en l'herència i a vegades les posicions passaven a un fill o a un nebot o es repartien entre un fill i un nebot; les línies dirigents no eren endogàmiques i es coneixen diversos enllaços amb dones de fora la tribu.
Al seu naixement el cap dels Barles era el seu oncle Hajji Saif al-Din Barles, conegut simplement com a Hajji perquè havia fet el pelegrinatge a la Meca. Era impetuós i malcarat i sota el seu govern la tribu va anar de mal en pitjor. Taragai, el pare de Timur, pertanyia a un dels cinc llinatges més importants de la tribu, el d'Ijal. La tribu Barles pertanyia al kanat de Txagatai (occidental) igual que altres tribus, cadascuna de les quals assentada en una regió la qual governava sota l'autoritat suprema del Khan. Les tribus més importants eren els Arlat, els Jalayir, els Qawjin i els Barles, però n’hi havia mes. Els barles estaven assentats a la regió del riu Qashqa Darya amb seu a l'anomenada Ciutat Verda (Shahr-i-Sabz, o tradicionalment Kish) al sud de Samarcanda.

## Vegeu també

* Kanat de Txagatai
* Mogolistan

## Referències

* 1 2 B.F. Manz, The rise and rule of Tamerlan, Cambridge University Press, Cambridge 1989, p. 28: "... We know definitely that the leading clan of the Barlas tribe traced its origin to Qarchar Barlas, head of one of Chaghadai's regiments ... These then were the most prominent members of the Ulus Chaghadai: the old Mongolian tribes - Barlas, Arlat, Soldus and Jalayir ..."
* 1 2 M.S. Asimov & Clifford Edmund Bosworth, History of Civilizations of Central Asia, UNESCO Regional Office, 1998, ISBN 9231034677, p. 320: "… One of his followers was […] Timur of the Barlas tribe. This Mongol tribe had settled […] in the valley of Kashka Darya, intermingling with the Turkish population, adopting their religion (Islam) and gradually giving up its own nomadic ways, like a number of other Mongol tribes in Transoxania …"
* ↑ Encyclopædia Britannica, "Timur", Online Academic Edition, 2007. Cita: "Timur was a member of the Turkicized Barlas tribe, a Mongol subgroup that had settled in Transoxania (now roughly corresponding to Uzbekistan) after taking part in Genghis Khan's son Chagatai's campaigns in that region. Timur thus grew up in what was known as the Chagatai khanate." ...
* ↑ G.R. Garthwaite, "The Persians", Malden, ISBN 9781557868602, MA: Blackwell Pub., 2007, (pàg. 148)
* ↑ The Secret History of the Mongols, traducció de I. De Rachewiltz, Chapter I Arxivat 2007-02-23 a Wayback Machine.
* ↑ G. Doerfer, "Chaghatay Arxivat 2007-11-18 a Wayback Machine.", a Encyclopædia Iranica, Online Edition 2007.
* ↑ Allworth, Edward (1994). Central Asia: 130 Years of Russian Dominance, a Historical Overview. Duke University Press, 72. ISBN 0822315211
* ↑ Khayrulla Ismatulla, "Modern literary Uzbek", Bloomington, Indiana University Press. 1995
* ↑ René Grousset, The Empire of the Steppes: A History of Central Asia, Rutgers University Press, 1988. ISBN 0-8135-0627-1 (p.409)
* ↑ The timurid empire and the Ming China, pàg 14
* ↑ Bartold considera que es una fabricació ja que Rashid al-Din no esmenta a cap fill de Karaxar; però una copia del llibre de Rashid al-Din feta a Bagdad el 1317 o 1318 si que esmenta al fill Ijal, que hauria heretat la posició de Karaxar, i que fou ancestre de Timur
* ↑ El Muizz al-ansab, la base del coneixement sobre la tribu Barles, no dona cap relació d'aquest tipus
* ↑ la seva genealogia era Karaxar Noyan > Yesunte Mongke > Nemule > Burlaki > Hajji
* ↑ The rise and rule of Tamerlane, per B.F. Manz
* ↑ el nom complet el dona Yazdi Sharaf al-Din al seu Zafaranama